สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 2 เม.น.58
2 เม.ย. 2558

– เงินเยนอยู่ที่ระดับ 119.60 เยน/ดอลลาร์ ทรงตัวในระดับเดียวกับช่วงเช้า
– เงินยูโรอยู่ที่ระดับ 1.0824 ดอลลาร์/ยูโร จากช่วงเช้าที่ระดับ 1.0765 ดอลลาร์/ยูโร
– ดัชนี SET ปิดวันนี้ที่ระดับ 1,532.23 จุด เพิ่มขึ้น 6.65 จุด หรือ 0.44% มูลค่าการซื้อขาย 43,331.25 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 754.51 ล้านบาท (SET+MAI)
 
– ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เผยดัชนีความเชื่อมั่นผู้บริโภคเดือน มี.ค.58 อยู่ที่ 77.7 โดยดัชนีฯ ลดลงต่อเนื่องเป็นเดือนที่ 3 และต่ำสุดในรอบ 9 เดือน เนื่องจากธนาคารแห่งประเทศไทย(ธปท.) ปรับลดคาดการณ์อัตราการขยายตัวทางเศรษฐกิจ (GDP) ของไทยปี 58 เหลือ 3.8% จากเดิม 4%, ยอดส่งออกเดือน ก.พ.ลดลง 6.15%, ราคาพืชผลทางการเกษตรยังทรงตัวในระดับต่ำ, เงินบาทปรับตัวอ่อนค่าลงเล็กน้อย, ผู้บริโภคกังวลเกี่ยวกับปัญหาค่าครองชีพ และราคาสินค้าที่ยังทรงตัวในระดับสูง และกังวลเกี่ยวกับความไม่แน่นอนเกี่ยวกับการฟื้นตัวของเศรษฐกิจโลก ซึ่งอาจส่งผลกระทบเชิงลบต่อการส่งออกและเศรษฐกิจไทยในอนาคต
– นางหิรัญญา สุจินัย รักษาราชการแทนเลขาธิการบีโอไอ เผยบอร์ดบีโอไอที่มี พล.อ.ประยุทธ์ จันทร์โอชา นายกรัฐมนตรี เป็นประธานมีมติอนุมัติส่งเสริมการลงทุนใน 10 โครงการ เงินลงทุนรวมทั้งสิ้น 28,541.7 ล้านบาท กระจายทั้งกิจการในกลุ่มผลิตชิ้นส่วนยานพาหนะ ผลิตไฟฟ้าจากพลังงานชีวมวล รวมถึงการขยายกิจการศูนย์แสดงสินค้านานาชาติที่บางนา
– ตลาดหุ้นยุโรปเปิดตลาดวันนี้แทบจะทรงตัว โดยดัชนี Stoxx Europe 600 ปรับตัวลง 0.1% แตะ 398.22 เมื่อเวลา 08.04 น. ตามเวลาลอนดอน ในขณะที่หุ้นกลุ่มสินค้าโภคภัณฑ์อ่อนตัวลง แต่หุ้นบริษัทค้าปลีกและสื่อสารปรับตัวสูงขึ้น
– ตลาดหุ้นเกิดใหม่ปรับตัวขึ้นเป็นวันที่ 4 ติดต่อกัน เนื่องจากนักลงทุนคาดการณ์ว่าข้อมูลเศรษฐกิจที่อ่อนแออาจส่งผลให้ธนาคารกลางสหรัฐ (FED) ยังไม่ปรับขึ้นอัตราดอกเบี้ย โดยดัชนี MSCI Emerging Markets เพิ่มขึ้น 0.5% แตะที่ระดับ 988.21 จุด เมื่อเวลา 12.52 น. ตามเวลาฮ่องกง
– ธนาคารกลางยุโรป (ECB) ประกาศเพิ่มเพดานเงินกู้ฉุกเฉินให้แก่กรีซ เพื่อเปิดทางให้ภาคธนาคารของกรีซสามารถกู้ยืมเงินภายใต้โครงการให้ความช่วยเหลือฉุกเฉินทางการเงินได้ ในขณะที่รัฐบาลกรีซยังคงเจรจาอย่างเคร่งเครียดกับกลุ่มเจ้าหนี้ในประเด็นโครงการให้ความช่วยเหลือทางการเงิน
รายงานระบุว่า ECB ได้ปรับเพิ่มเพดานเงินกู้ฉุกเฉินสำหรับธนาคารกลางกรีซเป็น 7.18 หมื่นล้านยูโร (7.73 หมื่นล้านดอลลาร์) จาก 7.11 หมื่นล้านยูโร ในสัปดาห์ก่อน โดยภายใต้โครงการกองทุนช่วยเหลือสภาพคล่องฉุกเฉิน (ELA) ธนาคารกลางกรีซจะนำเงินดังกล่าวไปปล่อยกู้ให้กับสถาบันการเงินในประเทศในอัตราดอกเบี้ยที่สูงกว่ามาตรฐานของ ECB โดยที่กรีซจะรับความเสี่ยงเอง
– สมาคมแลกเปลี่ยนทองคำและเงินของจีน เผยราคาทองคำที่ตลาดฮ่องกงดีดตัวขึ้น 160 ดอลลาร์ฮ่องกง ปิดที่ระดับ 11,130 ดอลลาร์ฮ่องกง/ตำลึงในวันนี้ หรือราคาเทียบเท่ากับ 1,205.51 ดอลลาร์สหรัฐ/ทรอยออนซ์ เพิ่มขึ้น 17.33 ดอลลาร์ ที่อัตราแลกเปลี่ยนล่าสุด 1 ดอลลาร์สหรัฐ/7.76 ดอลลาร์ฮ่องกง